b'\n_START_ARTICLE_\nUntsukulin piiri\n_START_PARAGRAPH_\nUntsukulin piiri (ven. \xd0\xa3\xd0\xbd\xd1\x86\xd1\x83\xd0\xba\xd1\x83\xd0\xbb\xd1\x8c\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Untsukulski raion, avaariksi \xd0\xa3\xd0\xbd\xd1\x81\xd0\xbe\xd0\xba\xd0\xbe\xd0\xbb\xd0\xbe \xd1\x80\xd0\xb0\xd0\xb9\xd0\xbe\xd0\xbd, Unsokolo raion) on kunnallinen itsehallintoalue Dagestanin tasavallassa Ven\xc3\xa4j\xc3\xa4ll\xc3\xa4. Vuonna 1935 perustetun piirin pinta-ala on 559,9 neli\xc3\xb6kilometri\xc3\xa4. Asukkaita on 28\xc2\xa0700 henke\xc3\xa4 (vuonna 2010)._NEWLINE_Untsukulin piiri sijaitsee Dagestanin keskiosan vuoristoseudulla. Se rajoittuu koillisessa Buinakskin, kaakossa Leva\xc5\xa1in, etel\xc3\xa4ss\xc3\xa4 Gergebilin ja Hunzahin sek\xc3\xa4 luoteessa Gumbetin piiriin. Seudulla virtaa Avarskoje Koisu -joki._NEWLINE_Piiriin kuuluu \xc5\xa0amilkalan kaupunkimainen taajama (kaupunkikunta) sek\xc3\xa4 11 maalaiskuntaa: Arakani, A\xc5\xa1ilta, Balahani, Gimry, Harat\xc5\xa1i, Irganai, I\xc5\xa1tiburi, Kahabroso, Maidanskoje, Tsatanih ja Untsukul. Hallinnollinen keskus on Untsukulin kyl\xc3\xa4, josta on 186 kilometri\xc3\xa4 tasavallan p\xc3\xa4\xc3\xa4kaupunkiin Mahat\xc5\xa1kalaan. Kyli\xc3\xa4 on yhteens\xc3\xa4 20. Kaupunkiv\xc3\xa4est\xc3\xb6n osuus on 25,1\xc2\xa0%. Vuoden 2002 v\xc3\xa4est\xc3\xb6nlaskennan mukaan 97,1\xc2\xa0% asukkaista on avaareja._NEWLINE_Seudun talous perustuu energian tuotantoon, puutarhanhoitoon ja k\xc3\xa4sity\xc3\xb6ammateihin. T\xc3\xa4rkein tuotantolaitos on Irganain vesivoimalaitos. Lis\xc3\xa4ksi on pienimuotoista elintarviketeollisuutta. Untsukulin kyl\xc3\xa4ss\xc3\xa4 toimii ainutlaatuinen puuk\xc3\xa4sity\xc3\xb6verstas._NEWLINE_Piiriss\xc3\xa4 toimii 11 lastentarhaa, 18 koulua, kaksi taidekoulua ja lasten luomisty\xc3\xb6n keskus. Kulttuurilaitoksia ovat 18 kerhotaloa, 20 kirjastoa, kolme museota ja teatteri._NEWLINE_N\xc3\xa4ht\xc3\xa4vyyksiin kuuluu imaami \xc5\xa0amilin kotikyl\xc3\xa4 Gimry. Kahabrososta on kotoisin avaarirunoilija Mahmud Magomedov ja Untsukulista bol\xc5\xa1evikkijohtaja Mahat\xc5\xa1 Dahadajev._NEWLINE_Paikallislehten\xc3\xa4 ilmestyy avaarinkielinen Ahihan (\xe2\x80\x9dPuutarhuri\xe2\x80\x9d).'